Gladiator (filme de 2000)

***Gladiator*** é un filme estadounidense dirixido por Ridley Scott que se estreou no ano 2000. Pertence ó xénero cinematográfico peplum, ou filmes de romanos. Está protagonizado por Russell Crowe, Joaquin Phoenix, Connie Nielsen, Ralf Möller, Oliver Reed, Djimon Hounsou, Derek Jacobi, John Shrapnel e Richard Harris. Crowe interpreta o Xeneral romano Maximus Decimus Meridius, que é traizoado cando o ambicioso fillo do Emperador, Cómodo, asasina o seu pai e toma o poder. Convertido nun escravo, Maximus gaña gloria como gladiador coa intención de vingar o asasinato da súa familia e do seu emperador.

Foi estreado nos Estados Unidos o 5 de maio de 2000. *Gladiator* foi un éxito de recadación, recibindo críticas positivas, e foi acreditado como o filme que reavivou o interese pola épica histórica. O filme gañou varios galardóns, destacando os cinco Premios Oscar da 73ª edición, incluíndo o premio ó mellor filme e o mellor actor para Crowe.

## Sinopse 
No ano 185, o Imperio Romano domina o mundo coñecido. Trala vitoria sobre os bárbaros xermanos, o ancián emperador Marco Aurelio (Richard Harris) decide transferir o poder a Máximo (Russell Crowe), un valente xeneral dos seus exércitos e leal militar ó imperio, pero o seu fillo Cómodo (Joaquin Phoenix) non o acepta e mata o seu pai e ordena matar o xeneral Máximo, e a súa familia. Pero este loita contra os seus executores e consegue viaxar malferido ó seu fogar en Hispania. Ó chegar atopa a súa muller e o seu fillo mortos, e farto pola pena e o cansazo desvanécese no chan. Tempo despois esperta nunha caravana de escravos no norte de África, e é obrigado a loitar como gladiador.

## Personaxes 
* Russell Crowe como Maximus Decimus Meridius.
* Joaquin Phoenix como Cómodo.
* Connie Nielsen como Lucilla.
* Djimon Hounsou como Juba.
* Oliver Reed como Antonius Proximo.
* Derek Jacobi como Senador Graco.
* Ralf Möller como Hagen.
* Spencer Treat Clark como Lucius Verus.
* Richard Harris como Marco Aurelio.
* Tommy Flanagan como Cicerón.
* Tomas Arana como Xeneral Quintus.
* John Shrapnel como Gaius.
* David Schofield como Senador Falco.
* Sven-Ole Thorsen como Tigris da Galia.
* David Hemmings como Cassius.
* Giannina Facio como a Muller de Máximo.
* Giorgio Cantarini como o Fillo de Máximo.

## Influencias 
A trama está influída por dous filmes de Hollywood dos anos 60, *Spartacus* e *The Fall of the Roman Empire*, compartindo moitos puntos chave do argumento do segundo. Nel, cóntase a historia de Livius, que, ó igual que Maximus en *Gladiator*, é o sucesor do emperador Marco Aurelio. Livius está namorado de Lucilla e pretende casar con ela, mentres Maximus, que está felizmente casado, tivo un romance xuvenil coa filla do emperador. Ámbolos dous filmes retratan a morte de Marco Aurelio coma un asasinato.

## Banda sonora 
A banda sonora nomeada ó Oscar foi composta por Hans Zimmer e Lisa Gerrard, e dirixida por Gavon Greenway. Orixinalmente, Zimmer elixiu a vocalista israelí Ofra Haza para a banda sonora, despois do seu traballo con ela en *The Prince of Egypt*. Porén, Ofra morreu traxicamente en febreiro do 2000, antes de que puidese gravar nada, polo que Gerrard foi elixida no seu lugar. A voz de Lisa Gerrard é semellante á doutro traballo seu na banda sonora do filme *The Insider*. A música das escenas de batalla ten semellanzas coa feita por Gustav Holst para "Mars: The Bringer of War", e en xuño de 2006, a Fundación Holst emprendeu accións legais contra Hans Zimmer por plaxio.

## Premios 
* 2000: 5 Oscars: Mellor película, mellor actor (Russell Crowe), vestiario, son, efectos visuais.
* 2000: 2 Globos de Ouro: Mellor película: Drama, banda sonora. 5 nomeamentos.
* 2000: 5 Premios BAFTA, incluíndo mellor película, fotografía, montaxe. 15 nomeamentos.
* 2000: 2 premios National Board of Review: Mellor deseño de produción, actor secundario.

## Notas 
## Véxase tamén 
### Outros artigos 
* Cómodo
### Ligazóns externas 
* Ficha na IMDb 
* Ficha en AllRovi 
* Ficha en AllMovie 
* Ficha en BoxOfficeMojo 
* Ficha en RottenTomatoes 
* Ficha en Metacritic